په پاکستان برید ته د هندي او پاکستاني ستورو غبرگونونه
په پاکستان او هند کې مشهورو کسانو د هند لخوا د پښتونخوا په سیمې بالا کوټ برید ته بیلا بیل عکس العمل ښودلی دی
په پاکستان د برید خبر لومړی د پوځ ویاند جنرال غفور په خپل ټویټر ورکړ. څو ساعته وروسته هند هم دغه خبر تائید کړ. پاکستان په خپل بیان کې وویل چې هندي الوتکې د پاکستان د سرحد نه راوښتې وې خو د پاکستان هوایي ځواکونو ورته سخت ځواب ورکړ او هغوي په تېښته مجبوره شول. د هند حکومت بیا ادعا کوي چې په پاکستان کې یې دننه د جیش محمد د ترهگرې ډلې مرکز ویشتلی. د هند او د پاکستان د حکومت لخوا د دغې برید د اعلان نه وروسته په ټولنیزو رسنیو د دواړو خواوو وگړو مختلف غبرگونونه وښودل. په هند کې ځینې خلکو دغه حمله ستایلې او ځینو بیا د حکومت نه وغوښتل چې د مسلې د حل لپاره دې خبرې وشي. د هند ځینو ستورو هم د خپل عکس العمل ښودلو لپاره ټولنیزې رسنۍ وکارولې. د هند د کرکټ پخواني مشهور لوبغاړي وریندر سهیواگ د خپلو عسکرو ستاینه وکړه او لیکلي یې دي "ځوانانو، ښه لوبه مو وکړه" د هند د فلمونو ستوري سلمان خان هم د هند عسکرو ته درناوی وړاندی کړ. هغه ټویټ وکړ: د هند یوې بلې فلمي ستورې روینه ټنډن په خپل ټویټر ولیکل: "ډیر ښه سحر دی، زه هغه ١٢ ځوانانو ته سلام وړاندی کوم چې د پلوامه د شهیدانو غچ یې واخیست. زمونږ گاونډي ملک اکثر وایي چې د ترهگرۍ ښکار شویدي. پکار ده هغوي زمونږ نه مننه وکړي." د هند هغه ستورې چې په پاکستان یې برید وغنده پکې پریټي زینټا هم وه. هغې ولیکل "د یو ترهگر وژل د ډیرو بیگناه کسانو ژوند ژغورل وي، زه د هند د ځواکونه نه مننه کوم چې د ترهگرو اډه یې په نښه کړه." د دغو ستورو برسیره اجی دیوگن، محمد کیف، سکندر دهون، راج کمار راو، تمنا بټیا، رجني کانت او نورو هم په لسگونو ستور په پاکستان برید وستایه. له بلې خوا په پاکستان کې د سیاستمدارانو، فعالانو او مبصرینو برسیره ستورو هم په پاکستان برید وغنده او د پاکستان د پوځ نه یې وغوښتل چې هند ته دې سخت ځواب ووایي. ځینو پاکستاني ستورو بیا د سولې هیله څرگنده کړه. د هند برعکس په پاکستان کې زیاتره ستورو د دواړو حکومتونه نه وغوښتل چې د جنگ د لارې د مسلې نه حل کوي. د پاکستان د فلمونو مشهوره اداکاره ماهره خان لیکي "د جنگ نه بل څه زیات بدرنگه نشته. د جنگ هڅونې نه زیاته ناپوهي نشته. خلک دې عقل وکړي. پاکستان دې ژوندی وي." د پاکستاني فلمونو یو بل ستوری حمزه علي عباسي چې د پاکستان د تح‏ریک انصاف غړی هم دی په خپل ټویټر ولیکل: "ډیر ښه هند. د تیر ځل د دروغو د سرجیکل برید د ادعا نه زیات ښه ولوبیدئ. دا ځل د هند جټ طیاری پاکستان ته را دننه شوې وې خو د پاکستان هوایي ځواکونو د ځواب نه وروسته وتښتیدلی. اوس پاکستان ته خامخا ځواب ورکول پکار دی." په هندي فلمونو کې کار کونکي د پاکستان اداکارې ماورا حسین د دواړو خواو نه وغوښتل چې د جذباتو او احساساتو نه کار نه اخلي. هغې په خپل ټویټر ولیکل چې دواړو خواوو ته پکار ده چې انسانانو ته پام وکړي. د پاکستان پوځ ویلي چې "هند په پاکستان برید کړیدی او اوس دې د پاکستان لخوا یوې حیرانونکي حملې ته انتظار وکړي."